钦定古今图书集成/明伦汇编/氏族典/第394卷 > 李诚之
## 钦定古今图书集成/明伦汇编/氏族典/第394卷 > 李诚之

按《宋史李诚之传》：“诚之，字茂钦，婺州东阳人。乡举第
一，后入太学，选亦第一。庆元初，释褐为饶州教授。丁
父母忧，庐墓终丧。起为江西转运司干办使，改通判
常州，知郢州，知金人必败盟，大修边防战攻守御之
具，移知蕲州，相视城壁而增益之，备楼橹，筑军马墙，
教阅厢，禁民兵，激之以赏，积粟四万。嘉定十四年二”
月，金人犯淮南，时诚之已逾满，代者不至，欲先遣其
孥归，闻难作而止。乃选丁壮分布城守，募死士迎击，
遇于横槎桥，大破之。居数日，金人拥众临沙河欲渡，
又破之。明日，金兵大至，又拒退之。明日，金移兵要冲，
为必渡计，蕲兵奋击，杀其酋帅，金人攻益力。未几，傅
城下，围之数重，以攻具进，诚之设械御之，夜出𢭏其
营，料敌应变，若熟知兵者，金人卒不得志。会黄州失
守，并兵为一，凡十馀万，诚之激厉将士，勉以忠义。城
陷，率兵巷战，杀伤相当，子士允力战死，诚之引剑自
刭，妻许及妇若孙皆赴水死。事闻，赠朝散大夫、秘阁
修撰，封正节侯，立庙于蕲，赐名“褒忠。”